ΓΡΑΠΤΗ ΕΡΩΤΗΣΗ E-2836/96 υποβολή: Vincenzo Viola (PPE), Livio Filippi (PPE) και Danilo Poggiolini (PPE) προς την Επιτροπή (25 Οκτωβρίου 1996)

Θέμα: «Επιστροφές» ΕΕ σχετικά με το pecorino romano

Με βάση τις τελευταίες συμφωνίες της ΓΣΔΕ για τα γεωργικά προϊόντα με τις οποίες ρυθμίζεται η εξαγωγή τυριών, η Επιτροπή θέσπισε μείωση κατά 36% της συνολικής δαπάνης και μείωση κατά 21% της ποσότητας των τυριών που επωφελούνται από το καθεστώς των κοινοτικών επιστροφών.

Λαμβάνοντας υπόψη ότι κανένα άλλο τυρί υψηλής προστιθέμενης αξίας όπως το pecorino romano, δεν εξαρτάται τόσο πολύ από τις εν λόγω επιστροφές, και ότι το 85% της παραγωγής του τυριού αυτού εντοπίζεται σε μια ιταλική περιφέρεια, τη Σαρδηνία, η οποία - σε αντίθεση με όλες τις άλλες περιφέρειες της Ένωσης από όπου προέρχονται τα άλλα τυριά που αποτελούν αντικείμενο των ανωτέρω συμφωνιών - χαρακτηρίζεται, σύμφωνα με τις εκτιμήσεις της ίδιας της Επιτροπής, από εξαιρετικά δύσκολες οικονομικές και κοινωνικές συνθήκες οι οποίες είναι αποτέλεσμα της αναπτυξιακής της καθυστέρησης 7

Έχοντας υπόψη ότι οι μειώσεις των επιστροφών που απορρέουν από τη συμφωνία ΓΣΔΕ πρέπει να υλοποιηθούν με δίκαιο τρόπο και να μην επικεντρωθούν σε ορισμένα μόνο προϊόντα 7

Έχοντας υπόψη ότι οι μέχρι τώρα μειώσεις δεν φαίνεται να καθορίστηκαν από την προστασία των προϊόντων υψηλής προστιθέμενης αξίας, η εξαγωγή των οποίων θα έπρεπε να προστατεύεται περισσότερο, προς το συμφέρον της κοινοτικής οικονομίας 7

Μπορεί η Επιτροπή να επανεξετάσει το θεσπισθέν μέτρο και να επανυποβάλει μια νέα πρόταση με περισσότερα στοιχεία ισορροπίας και κλιμάκωσης, η οποία θα εξετάζει προσεκτικά τις απαιτήσεις όλων των χωρών μελών και θα κατανέμει δίκαια τις θυσίες μεταξύ όλων των παραγωγών της Κοινότητας;

Απάντηση του κ. Fischler εξ ονόματος της Επιτροπής (18 Νοεμβρίου 1996)

Από την εφαρμογή του περιορισμού των επιδοτούμενων εξαγωγών που ανέκυψε από τη συμφωνία της ΓΣΔΕ (Γενική Συμφωνία Δασμών και Εμπορίου/GATT), οι αιτήσεις έκδοσης πιστοποιητικών εξαγωγών για τα τυριά ήταν τόσο πολλές που η Κοινότητα κινδύνευε να υπερβεί τα επιβληθέντα όρια. Κατά συνέπεια, οι επιστροφές για τα τυριά μειώθηκαν επανειλημμένα βάσει γενικών γραμμών, χωρίς να επιτευχθεί η αναγκαία μείωση του αριθμού των αιτήσεων έκδοσης πιστοποιητικών. Επιβλήθηκαν άλλα μέτρα, ιδίως η αύξηση των εγγυήσεων, η μείωση της διάρκειας ισχύος των πιστοποιητικών, η αύξηση της ελάχιστης τιμής των επιλέξιμων για τις επιστροφές τυριών και, τέλος, η κατάργηση ή η διαφοροποίηση των επιστροφών για ορισμένους προορισμούς. Ο κύριος στόχος των ανωτέρω μέτρων, και ιδίως του τελευταίου, είναι η διατήρηση κατά το μέγιστο της κοινοτικής συμμετοχής στο διεθνές εμπόριο.

Παρόλο που η επιλογή των προορισμών που έπρεπε να καταργηθούν ή να διαφοροποιηθούν από τον κατάλογο των επιστροφών δεν είναι εύκολη, τηρήθηκε το ανώτατο όριο αντικειμενικότητας, λαμβανομένων υπόψη των τηρούμενων κριτηρίων δηλαδή, του ανταγωνισμού για τους προορισμούς αυτούς από εξαγωγές τρίτων χωρών, της ικανότητας των αγορών τους να απορροφήσουν τις ενδεχόμενες αυξήσεις τιμών και της ισορροπημένης κατανομής σε διαφορετικές εθνικές παραγωγές των αρνητικών συνεπειών από τον περιορισμό των επιδοτούμενων εξαγωγών. Σε αυτό το πλαίσιο, δεν ήταν δυνατό να δοθεί απαλλαγή στο pecorino romano, όπως συνέβη και για τα σκληριά τυριά «εκτός αυτών» της ονοματολογίας, για το οποίο χρειάστηκε να μειωθούν και να ευθυγραμμιστούν οι επιστροφές με προορισμό τις ΗΠΑ.

Τηρώντας αυτά τα κριτήρια, η Επιτροπή εννοεί να διασφαλίσει ταυτόχρονα την ισότητα μεταξύ όλων των παραγωγών και την εύρεση του καλύτερου υποκατάστατου των επιδοτούμενων εξαγωγών από εξαγωγές χωρίς επιστροφές.